PRIJEDLOG

Na temelju članka 12. stavka 3. Zakona o zaštiti od svjetlosnog onečišćenja (Narodne novine 14/19), članka 14. Pravilnika o sadržaju, formatu i načinu izrade plana rasvjete i akcijskog plana gradnje i/ili rekonstrukcije vanjske rasvjete (Narodne novine 22/23) i članka 41. točke 34. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 – pročišćeni tekst i 16/22), Gradska skupština Grada Zagreba, na \_\_ sjednici, \_\_\_ 2025., donijela je

**O D L U K U**

**o donošenju Plana rasvjete Grada Zagreba**

**Članak 1.**

Donosi se Plan rasvjete Grada Zagreba (u daljnjem tekstu: Plan) za cjelokupno područje Grada Zagreba kojim se definiraju zone rasvijetljenosti, određuje terminski plan rada rasvjete, daje prikaz bilance pokrivenosti zona rasvijetljenosti, te se propisuju mjere zaštite posebno osjetljivih područja, sve u skladu sa Zakonom o zaštiti od svjetlosnog onečišćenja te podzakonskim propisima.

**Članak 2.**

Plan je sastavni je dio ove odluke.

**Članak 3.**

Ova odluka stupa na snagu osmog dana od dana njezine objave u Službenom glasniku Grada Zagreba.

Plan će biti objavljen na internetskoj stranici Grada Zagreba.

KLASA:

URBROJ:

Zagreb,

 **PREDSJEDNIK**

 **GRADSKE SKUPŠTINE**

 **GRADA ZAGREBA**

 **Joško Klisović**

 PRIJEDLOG

**Obrazloženje**

1. **PRAVNA TEMELJ**

Izrada i donošenje Plana rasvjete Grada Zagreba (u nastavku teksta: Plan), temelji se na odredbama članka 12. stavka 3., članka 28. Zakona o zaštiti od svjetlosnog onečišćenja (Narodne novine, 14/19; u nastavku teksta: Zakon) , članka 14. Pravilnika o sadržaju, formatu i načinu izrade plana rasvjete i akcijskog plana gradnje i/ili rekonstrukcije vanjske rasvjete (Narodne novine, 22/23; u nastavku teksta: Pravilnik) i posredno članaka 1. do 15. Pravilnika te Pravilnika o zonama rasvijetljenosti, dopuštenim vrijednostima rasvjetljavanja i načinima upravljanja rasvjetnim sustavima (Narodne novine, 128/20; u nastavku teksta: Pravilnik o zonama rasvijetljenosti).

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Zaštitom od svjetlosnog onečišćenja osigurava se zaštita ljudskog zdravlja, cjelovito očuvanje kvalitete okoliša, očuvanje bioraznolikosti i krajobrazne raznolikosti, očuvanje ekološke stabilnosti, zaštita biljnog i životinjskog svijeta, racionalno korištenje prirodnih dobara i energije na najpovoljniji način za okoliš kao osnovnog uvjeta javnog zdravstva, zdravlja i temelja koncepta održivog razvitka. Zaštita od svjetlosnog onečišćenja se provodi po noći te danonoćno u prirodnim podzemnim (speleološkim) objektima. Jedan od propisanih ciljeva iz Zakona u smislu energetske učinkovitosti je smanjenje potrošnje električne energije za javnu rasvjetu.

Plan je podloga za projekt vanjske rasvjete, a donosi se radi optimizacije i boljeg planiranja vanjske rasvjete i ostvarenja ciljeva propisanih člankom 2. Zakona kojemu su glavni ciljevi zaštita od svjetlosnog onečišćenja zbog emisija svjetlosti u okoliš iz umjetnih izvora kojima su izloženi ljudi, biljni i životinjski svijet u zraku i vodi, druga prirodna dobra, noćno nebo i zvjezdarnice, a s pomoću energetski učinkovitije rasvjete koja za ostvarenje predmetnih ciljeva koristi najbolje raspoložive tehnike te njihovu gospodarsku provedivost u skladu s načelima Zakona i sa zakonima kojima se uređuje područje zaštite okoliša i energetske učinkovitosti.

Slijedom toga, predloženom Odlukom kojom se predlaže donošenje Plana rasvjete Grada Zagreba se definiraju zone rasvijetljenosti, određuje terminski plan rada rasvjete, daje prikaz bilance pokrivenosti zona rasvijetljenosti, te se propisuju mjere zaštite posebno osjetljivih područja sve to radi sprječavanja prekomjernih emisija svjetlosti u okoliš, smanjivanja postojeće rasvijetljenosti okoliša na dopuštene vrijednosti te reguliranja režima rada rasvjetnih tijela, zatim najviše dopuštenih vrijednosti rasvjetljavanja, uvjeta za odabir i postavljanje svjetiljki, uvjeta i najviše dopuštenih vrijednosti korelirane temperature boje izvora svjetlosti te dostupnosti informacija vezanih uz gradnju i/ili rekonstrukcije vanjske rasvjete, a sukladno Zakonu o zaštiti od svjetlosnog onečišćenja, te podzakonskih propisa donesenih na temelju navedenog Zakona.

Sadržaj Plana je propisan Pravilnikom, a sastoji se od tekstualnog i grafičkog dijela i obveznih priloga.

O predloženom nacrtu Plana provedeno je savjetovanje sa zainteresiranom javnošću putem interneta u razdoblju 1. veljače. 2025. – 2.ožujka. 2025. u kojem razdoblju ……

**III. SREDSTVA ZA PROVOĐENJE ODLUKE**

Za provedbu predložene Odluke nije potrebno osigurati dodatna sredstava u Proračunu Grada Zagreba za 2025. i projekcije za 2026. i 2027.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** se propisuje da se donosi Plan rasvjete Grada Zagreba za cjelokupno područje Grada Zagreba, te što se navedenim Planom uređuje.

**Člankom 2.** se propisuje da je Plan sastavni dio Odluke.

**Člankom 3.** se propisuje dan stupanja na snagu Odluke, te da će se Plan osim u Službenom glasniku Grada Zagreba objaviti na internetskoj stranici Grada Zagreba.